REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/173-22

24. novembar 2022. godine

B e o g r a d

Z A P I S N I K

PETE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 23. NOVEMBRA 2022. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milica Obradović, Ivana Popović, Milija Miletić, Dragan Jovanović, Momir Stojilković, Dejan Bulatović, Zoran Sandić, dr Nenad S. Mitrović, Dejan Ignjatović, Milovan Jakovljević.

Sednici su prisustvovali zamenici članova Odbora: Žombor Ujvari (zamenik Arpada Fremonda) i Momčilo Vuksanović (zamenik Jelisavete Veljković).

Sednici nisu prisustvovali članovi Odbora Dijana Radović i Miroslav Aleksić, kao ni njihovi zamenici.

Sednici je prisustvovao zamenik člana Odbora Branko Vukajlović.

Sednici je prisustvovala i narodna poslanica dr Jelena Kalajdžić, koja nije član Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Veljko Odalović, državni sekretar, Nenad Katanić, pomoćnik ministra.

Sednici je prisustvovao predstavnik Privredne komore Srbije: Aleksandar Bogunović, sekretar udruženja za biljnu proizvodnju i prehrambenu industriju.

Sednici su prisustvovali predstavnici Ministarstva unutrašnje i spoljne trgovine: Tomislav Momirović, ministar, Marko Obradović, posebni savetnik, Marko Lazarević, savetnik ministra, Željko Rakić, pomoćnik ministra, Nikola Đurica, saradnik u sektoru za unutrašnju trgovinu.

Pre utvrđivanja dnevnog reda, njegovu dopunu predložio je Milovan Jakovljević sa tačkom Nadležnost Odbora nad radom Ministarstva za brigu o selu. Odbor većinom glasova (7 za, 2 protiv, 1 uzdržan, 4 nije glasalo) nije prihvatio ovaj predlog za dopunu dnevnog reda.

Takođe, dopunu dnevnog reda predložio je i Dejan Bulatović sa tačkom Dostavljanje Odboru Informacije Republičke direkcije za robne rezerve vezano za snabdevenost tržišta poljoprivrednim proizvodima i prehrambenim namirnicama. Odbor većinom glasova (6 za, 1 protiv, 1 uzdržan, 6 nije glasalo) nije prihvatio ovaj predlog za dopunu dnevnog reda.

Odbor je jednoglasno (14 za) usvojio sledeći:

D n e v n i r e d

1. Snabdevenost tržišta poljoprivrednim proizvodima i prehrambenim namirnicama.

Prva tačka dnevnog reda - Snabdevenost tržišta poljoprivrednim proizvodima i prehrambenim namirnicama

Na početku sednice, Tomislav Momirović, ministar unutrašnje i spoljne trgovine je izjavio da će Vlada Srbije i u narednom periodu uredbama ograničavati cene pojedinih artikala i da je cilj donošenja takvih uredbi da se obezbede dobra snabdevenost tržišta i pristupačne cene. Ministar je podsetio da je Vlada Srbije u prethodnom periodu zbog situacije na svetskom tržištu bila prinuđena da pod kontrolom drži cene energenata i nekih poljoprivrednih proizvoda. Po njegovim rečima cene najvažnijih artikala u našim prodavnicama su najniže u regionu i Evropi i trudićemo se da tako i ostane. Ministar je istakao da se Vlada Srbije izborila da gorivo za poljoprivrednike bude po ceni od 179 dinara za litar, odnosno da bude jeftinije nego za ostale potrošače. Takođe, naveo je da su naši najvažniji spoljnotrgovinski partneri Evropska unija sa kojom ostvarujemo oko 60% spoljnotrgovinske razmene, zatim zemlje CEFTA sporazuma sa oko 20%, ali da važno mesto imaju i naši tradicionalni partneri, kao što je Egipat sa kojim imamo razmenu od 100 miliona evra, a postoji potencijal da se ona višestruko uveća. Srbija ima veoma razvijenu industriju hrane i to se pokazalo kao jak oslonac naše države i u korona krizi i sada u najnovijim okolnostima kada imamo rat na istoku Evrope. Naveo je da će se na čelu Ministarstva posebno truditi da ojača tržišnu inspekciju i da ona više radi tako da pomaže onima koje kontroliše a ne da ih prvenstveno kažnjava.

Veljko Odalović, državni sekretar u Ministarstvu poljoprivrede, šumarstva i vodoprivrede je rekao da je rebalansom budžeta obezbeđen novac da se neizmirene obaveze prema poljoprivrednicima izmire i da se sada radi na tome. Naveo je i da je naša spoljnotrgovinska razmena poljoprivrednih proizvoda u prvih devet meseci ove godine bila 5, 6 milijardi evra, pri čemu je vrednost izvoza bila 3,5 milijardi evra, a uvoza 2,1 milijardu evra.

U diskusiji su učestvovali narodni poslanici: Marijan Rističević, Milovan Jakovljević, Milija Miletić, Dejan Bulatović, dr Nenad S. Mitrović, Zoran Sandić, Dragan Jovanović, Momčilo Vuksanović, Dejan Ignjatović i dr Jelena Kalajdžić.

Nakon rasprave o tački dnevnog reda Odbor je jednoglasno (14 za) doneo sledeći:

Z a k lj u č a k

Odbor za poljoprivredu, šumarstvo i vodoprivredu preporučuje Vladi, nadležnim ministarstvima i organima da se staraju o redovnom snabdevanju tržišta poljoprivrednim i prehrambenim proizvodima, vodeći računa koliko god je to moguće da posvete pažnju razvoju domaće poljoprivredne i prehrambene industrije.

Takođe, Odbor preporučuje da isplata podsticaja bude redovnija i blagovremena.

Pošto drugih pitanja i predloga nije bilo, sednica je zaključena u 13,35 časova.

Sednica je prenošena u live stream-u i tonski snimljena, a video zapis se nalazi na internet stranici Narodne skupštine.

SEKRETAR PREDSEDNIK

Branka Zlatović Marijan Rističević